དེ་རྗེས་སྐྱབས་རྗེ་ཀ་༔་ཐོག་དགེ་རྩེ་རིན་པོ་ཆེ་མཆོག་གིས་མི་མང་སུམ་བརྒྱ་ལྷག་རྒྱས་འཛོམས་ཐོག་བླང་དོར་གྱི་བཀའ་སློབ་བསྩལ་དོན།སྤྱིར་རྒྱལ་བ་ཤཱཀྱ་ཐུབ་པའི་བསྟན་པ་གཅིག་མ་གཏོགས་མེད་ནའང་།བོད་གངས་ཅན་ཀྱི་ལྗོངས་སུ་སངས་ཀྱི་བསྟན་པ་འཛིན་པའི་མདོ་དང་སྔགས་ཕྱེས་ནས་ཆོས་བརྒྱུད་དང་འདོད་ཚུལ་ཕྲ་མོ་མི་འདྲ་བ་ཡོད།དོན་དུ་ཆོས་བརྒྱུད་བཞི་པོ་ནི་མདོ་དང་སྔགས་གང་གི་ཆ་ནས་ཀྱང་རྒྱལ་བ་ཤཱཀྱ་ཐུབ་པའི་བསྟན་པར་མི་གཏོགས་པ་གཅིག་ཀྱང་མེད།༸གོང་ས་མཆོག་གིས་ཆོས་བརྒྱུད་རིས་མེད་སྐོར་བཀའ་སློབ་ཟབ་མོ་ཡང་ཡང་ཕེབས་པ་དེ་དག་ཁྱེད་རྣམས་པས་ཐུགས་ལ་བཟུང་ནས་རྒྱུན་སྐྱོང་གནང་བཞིན་འདུག་པ་ནི་རྒྱལ་བ་དགྱེས་པའི་མཆོད་སྤྲིན་དང་བསྔགས་བརྗོད་གནང་།དེ་རིང་འདིར་མ་ཧཱ་གུ་རུའི་འབུམ་ཚོགས་སུ་བོད་རིགས་གང་མང་འཛོམས་འདུག་པ་དེ་ནི་ཆོས་ཀྱི་ཕྱོགས་ནས་བཤད་ན་ལས་དང་སྨོན་ལམ།འཇིག་རྟེན་གྱི་ཆ་ནས་བཤད་ན་རྟགས་དང་རྟེན་འབྲེལ་བསྒྲིགས་པ།ཁྱེད་རྒན་གཞོན་བར་གསུམ་ཚང་མ་ལོ་གཅིག་གི་ནང་འདུ་འཛོམས་ཀྱིས་ཚོགས་བསགས།སྒྲིབ་པ་སྦྱང་བའི་དུས་དང་སྐལ་པ་བཟང་བའི་བདེ་སྐྱིད་ཀྱི་ཉི་མ་ཡིན་བསམས་ནས་ཚོགས་མགོན་དུ་ཕེབས་མཁན་ཚང་མར་འཚམས་འདྲི་བཀྲ་ཤིས་བདེ་ལེགས་གསུངས།